Hvilke typer CV findes der?
Der findes flere typer af CV, blandt andet klassiske CV’er, der følger en tidslinje, og moderne CV’er, der fokuserer på ens kompetencer. De kan opstilles på forskellige måder, og særligt de kompetencestyrede CV’er kan skræddersys efter ens karrieremæssige situation. Herunder er der listet de mest udbredte former for CV, der bliver brugt i Vesten. Omvendt-kronologisk CV Et omvendt-kronologisk CV følger en tidslinje og viser dine uddannelser og tidligere stillinger i en omvendt rækkefølge, end du har taget dem. Det omvendt-kronologiske CV er den mest almindelige type CV, og det er ofte det, arbejdsgivere forventer at se. Denne CV-type indeholder ens kontaktoplysninger, erhvervserfaring, uddannelse, færdigheder og en note om, at referencer kan sendes på anmodning. Et resumé øverst og et afsnit om ens fritidsaktiviteter nederst er valgfrit. Det omvendt-kronologiske CV kan være et godt valg, hvis du ønsker at vise en klar karriereudvikling eller din progression inden for en bestemt branche. Det kan hjælpe med at vise, at du har opbygget faglige færdigheder og erfaring gennem tiden, og at du har udfordret dig selv for at udvikle dig fagligt. Kompetence-CV Kompetence-CV'et, også vel funktionel CV nævnt, fokuserer på de kompetencer, du har opnået gennem dine erfaringer og uddannelser i stedet for en kronologisk oversigt over dine arbejdspladser og uddannelser. Formålet med et kompetence-CV er at fremhæve de færdigheder og kvalifikationer, der er relevante for din ønskede stilling, og vise, hvordan du har anvendt dem i tidligere jobs. Det særlige ved det kompetencestyrede CV er afsnittet ”Erfaring”. Her præsenterer du 3-5 kompetencer og beskriver de roller, du har haft, samt hvor du har udviklet og/eller anvendt dem for at skabe resultater. Du kan beskrive den erfaring, du fik i forbindelse med en ansættelse, en fritidsaktivitet, dit studie eller praktik, dit frivillige arbejde eller måske mens du var hjemmegående – så længe dine kompetencer er relevante for drømmejobbet. Et kompetencestyret CV kan være et godt valg, hvis du har haft mange forskellige jobs eller har huller i CV’et, da det giver dig mulighed for at fokusere på de færdigheder, du har opnået, i stedet for kun at vise en kronologisk oversigt over dine arbejdspladser. Denne CV-type er også perfekt for dig, der er ny på arbejdsmarkedet. Kronologisk CV Et kronologisk CV er en sjældent brugt CV-type, der præsenterer dine uddannelser og jobs i den rækkefølge, du har taget dem (dvs. dit livs første job står øverst på CV’et, og din nyeste stilling står i bunden). Denne CV-model er i de fleste tilfælde blevet erstattet med det omvendt-kronologiske CV, som er mindre tidskrævende for arbejdsgivere. Nogle forstår et kronologisk CV som en CV-struktur, hvor ens uddannelse står øverst, efterfulgt af ens erhvervserfaring. At kalde denne type CV kronologisk kan skabe en del forvirring blandt unge, som ofte får arbejdserfaring gennem praktik og sommerjobs, inden de bliver færdige med deres første uddannelse. Derfor lyder tommelfingerreglen således: Hvis din uddannelse er mere relevant for dit drømmejob end din erhvervserfaring, skriv da din uddannelse øverst på CV’et. Hvis erfaringen er vigtigst, så placér afsnittet om din uddannelse efter din ansættelseshistorik. Video-CV Et video-CV er en kort video på op til 1,5 minut. Her har du mulighed for at vise dine kommunikationsevner og blive husket, allerede inden du kommer til en jobsamtale. Et video-CV kan være et godt supplement til dit CV, især når du søger stillinger, hvor kommunikation er i højsædet, f.eks. inden for salg, markedsføring eller undervisning. Det kan også skabe gode resultater, hvis du søger bredt og deler dit CV med netværket på sociale medier. Brutto-CV Et brutto-CV er et CV til dit eget brug. Det indeholder alle dine ansættelser, uddannelser, kompetencer, mm., og opdateres, hver gang du synes, der er noget at tilføje. Fordelen ved at have et brutto-CV er, at du altid har dine CV-fakta klar, når du skal udarbejde et målrettet CV, og du kan kopiere store dele af teksten.